是日至馬祖巖和前韻
作者：李昴英
朝代：宋

paragraphs: 九秋天地香，贛産饒木犀。
登高詣其巔，風健戲馬嘶。
偷得一日閑，古錦奚奴携。
秋陽閣霏雨，飛蓋換障泥。
舉揚馬祖禪，拂摩老坡題。
菊萸勸人飲，猛吞玉東西。
凭闌視九州，莽蒼烟水低。
如何昌黎翁，華嶺須縛梯。
野性淡無嗜，所樂惟山溪。
每羞名利區，得失爭蟲雞。
意行契真趣，荒苔踏成蹊。
嘉辰且盡歡，聚散或不齊。